text: Forløsning i Vejle
  01 august 2013 kl. 18.08
  Efter en skuffende sæsonstart fik Vejle Boldklub torsdag aften tre point på kontoen ved at vinde 2-0 over et tamt Lyngby-hold i fodboldens næstbedste række..
  Efter en målløs 1. halvleg scorede Nicolaj Agger til 1-0 efter 75 minutters spil. Og kort før slutfløjtet afgjorde Chr. Sivebæk kampen med en scoring.
  Vejle spillede nervøst i 1. halvleg.
  - Vi fik en lærestreg i den første kamp, når vi mistede bolden, sagde målscorer Nicolaj Agger efter kampen. I 2. halvleg slap vi tøjlerne og fik flere chancer. Det var en stor forløsning.
  Lyngby skuffede med meget få chancer. Ja, faktisk havde gæsterne deres første chance efter 80 minutters spil.
  